open-index/open-wikipedia-markdown huggingface dataset:
Popke Pieter Agter

**Popke Pieter Agter** (Utert, 18 septimber 1903 – It Hearrefean, 15 novimber 1969) wie in Nederlânsk boargemaster fan Assen. Hy wie lid fan de PvdA.

Agter studearre rjochten en waard yn 1946 lid fan de Deputearre Steaten yn Utert. Yn 1956 waard er direkteur fan de straffinzenis yn Grins. Op 16 april 1958 folge er Hugo Jozias de Dreu op as boargemaster fan Assen. Hy krewearre dêr foar in imago- en mentaliteitsferoaring fan Assen. De stêd moast mei de tiid mei en better foar himsels op doare te kommen. Hy nûge ûnder oaren it tydskrift Panorama út om Assen sels te ûnderfinen. Ier jierren 60 makke er him sterk foar it *Plan Uitleg Kern*, dat winkelkeatlings sa as HEMA en C&A oerhelle harren yn it sintrum te festigjen. Hy die teffens syn bêst om in  MTS yn Assen te krijen, mar dat slagge him (en ek syn opfolger Grolleman) net. Fierder wie Agter meiferantwurdlik foar de komst fan it kantoar fan de NAM nei Assen (1967).

Yn 1968 gong Agter mei pinsjoen. Hy stoar in jier letter en waard beïerdige yn Nijskoat. Yn Assen waard de Burgemeester Agterstraat nei him ferneamd.
Westhoeksk

* Westhoeksk (Stellingwerfsk), in Stellingwerfsk subdialekt dat sprutsen wurdt yn it westen fan Weststellingwerf
* Westhoeksk (Hollânsk), in Hollânsk subdialekt dat sprutsen wurdt yn 'e Westhoeke, it diel fan Noard-Brabân besuden it Hollânsk Djip
* Westhoeksk (Flaamsk), in Westflaamsk subdialekt dat sprutsen wurdt yn Frânsk-Flaanderen (in krite dy't ek wol de Westhoeke neamd wurdt)

## Sjoch ek
* Westhoek, in doarp op it Bilt
Murasaki Shikibu

**Murasaki Shikibu** (Japansk: 紫式部, 973 – 1014 of 1031) wie in Japansk romanskriuwster, dichteresse en hofdame oan it keizerlik hof yn de Heian-perioade.

Har meast ferneamde wurk is de roman *[[Genji monogatari]]* ('It ferhaal fan prins Genji'), dat ze in het Japansk skreau tusken likernôch 1000 en 1008. It is ien fan de ierste en meast ferneamde romans út de skiednis.

Murasaki Shikibu is in beskriuwende namme; har persoanlike namme is ûnbekend, mar mooglik wie se **Fujiwara no Kaoruko**, dy 't yn in hofdeiboek út 1007 neamd waard as keizerlike hofdame.

Murasaki Shikibu waard berne yn Kyoto, Japan yn 973.

## Keppeling om utens

*  It deiboek fan Murasaki Shikibu
*  Ir grêf fan Murasaki
Els

**Els** kin wêze:

*In beam (els) út it planteskaai ''Alnus'' 
*In famkesnamme, ôfkoarting fan Elisabeth of Elizabeth
*Els, in skerp stik ark om gatsjes in ding (hout, lear) te pripkjen
Michael Onuphrius thoe Schwartzenberg en Hohenlansberg

**Michael Onuphrius thoe Schwartzenberg en Hohenlansberg** (Ljouwert, doopt 14 july 1695 - dêre, 27 april 1758) wie grytman fan de gemeente Dantumadiel en deputearre fan Fryslân.

## Biografy
Schwartzenberg wie in soan fan de grytman fan Barradiel Wilco thoe Schwartzenberg en Hoenlansberg (1664-1704) en Fed Sophia van Goslinga (1660-1727). Syn heit stoar doe't er njoggen wurde moast. Hy waard opbrocht by in omke fan memmekant, Sikke fan Goslinga, grytman fan Frjentsjerteradiel. Sels folge er yn 1725 syn broer Georg Wolfgang op as grytman fan Dantumadiel. Fan 1722 oant 1725 wie er lid fan Deputearre Steaten fan Fryslân foar Westergoa en yn de jierren 1728 oant 1730 en 1743 oant 1746 wie er deputearre foar Eastergoa.

In 1723 besleaten Depurearre Steaten fan Fryslân dat it Dokkumergrutdjip fanwegen oerstreamingsgefaar ôfsletten wurde moast. Meidat er betûft wie op it mêd fan wiskunde en wetterboukunde waard er, tegearre mei syn amtsgenoat Philip Frederik Vegelin fan Claerbergen, as kommissaris belêstige mei de oanlis fan de ôfslútdyk oer it Dokkumerdjip en de oanlis fan de Dokkumer Nije Silen. Nei't it wurk yn 1792 foltôge wie waard in tinkteken opjochte *ter eeuwige nagedachtenis van de overdijking van het Dokkumerdiep*. By de feitlike ôfsluting fan it djip wiene beide kommissarissen oanwêzich. Harren wapens krigen in plak op it monumint.

Schwartzenberg boaske juny 1726 yn Rinsumageast oan Margaretha Maria van Gendt (1707-1766), dochter fan Frederik Hendrik van Gendt en Helena Veronica van Aylva. It pear krige twa soannen.

## Sjoch ek
* Thoe Schwartzenberg en Hohenlansberg
R. Kelly

**Robert Sylvester Kelly** (Chicago, 8 jannewaris 1967), better bekend as **R. Kelly**, is in R&B-sjonger, rapper út de Feriene Steaten. Hy begûn as lid fan de groep Public Announcement en sette yn 1993 út ein mei in solokarriêre. R. Kelly hie grutte hits mei *I believe I can fly* (1997) en *If I could turn back the hands of time* (1999, yn Nederlân). Njonken sjonger is er ek songwriter en muzykprodusint. 

Yn 2022 waard er feroardiele ta 30 jier finzenisstraf omreden seksueel misbrûk fan minderjierrigen, nei't er in jier earder dêr skuldich oan fûn waard.

## Diskografy
### Albums
*1992: *Born into the 90's*
*1993: *12 Play*
*1995: *R. Kelly*
*1998: *R.*
*2000: *TP-2.com*
*2002: *The Best of Both Worlds*
*2003: *Chocolate Factory*
*2004: *Happy People/U Saved Me*
*2004: *Unfinished Business*
*2005: *TP3.Reloaded*
*2007: *Double Up*
*2009: *Untitled*
*2010: *Love Letter*
*2012: *Write Me Back*
*2013: *Black Panties*

## Keppeling om utens
* Offisjele hiemside *Ingelsk*
McKenzie Sweet

**McKenzie Sweet**, echte namme: **Zakiya R. Steward**, is in rêstend Amerikaansk pornografysk aktrise fan Afro-Amerikaansk komôf.

## Keppelings om utens
* Biografy fan McKenzie Sweetx yn 'e ''Internet Movie Database''
* McKenzie Sweet yn 'e ''Internet Adult Film Database''
* McKenzie Sweet yn 'e ''Adult Film Database''
* McKenzie Sweet op ''FreeOnes''
Thomas Hill (keunstskilder)

**Thomas Hill** (Birmingham, Ingelân, 11 septimber 1829 - Raymond (Kalifornje), 30 juny 1908) wie in Ingelsk-Amerikaansk keunstskilder dy't loswei ferbûn wie mei de romantyske Hudson River School. Hill makke in protte lânskipsskilderijen fan Kalifornje - benammentlik de Yosemite Valley - en fan de White Mountains fan New Hampshire.

## Biografy
Thomas Hill waard op 11 septimber 1829 yn Ingelân berne. Doe't er fyftjin wie emigrearre er mei famylje nei de Feriene Steaten. De famylje festige him yn Taunton (Massachusetts). Thomas Hill boaske oan Charlotte Elizabeth Hawkins yn 1851 en tegearre krigen se njoggen bern.

Doe't Hill 24 wie sette er út ein mei jûnslessen oan de ferneamde Pennsylvania Academy of the Fine Arts, dêr't er les krige fan de keunstskilder Peter F. Rothermel. Yn syn studintejierren reizge Hill mear as ien kear nei de White Mountains yn Nij Hampshire om dêr mei oare leden fan de Hudson River School, lykas syn freon Benjamin Champney, nei de natuer te sketsen. Yn 1856 ferfear Thomas Hill mei de húshâlding nei San Fransisko (Kalifornje). Hill besocht de Yosemite Valley foar it easrt yn 1865 beselskippe fan de skilder Virgil Williams en fotograaf Carleton Watkins. Letter soe er noch ferskate reizen meitsje nei Yosemite, de fulkaan Mount Shasta en de White Mountains om ynspiraasje foar syn keunstwurken op te dwaan. Op kommisje fan John Muir reizge er sels nei Alaska.

Yn 1866 besocht Hill de Amerikaanske eastkust en Jeropa. Hy festige him fannijs oan de eastkust, mar gie faak werom nei de westkust om dêr te sketsen. Hy gie dêr ek nei gearkomsten fan de San Francisco Art Association bij. Hill en syn húshâlding ferhuzen yn 1873 foar de twadde kear nei Kalifornje. Hill hold in keunstgalery en -winkel yn it wurk en wie in skofte ynterim-foarsitter fan de SFAA School of Design. Hy kaam troch de tiid fan sawol syn keunst as ek fan ynvestearrings op de beurs. 

Oan de ein fan syn libben hie Hill in atelier yn it Wawona Hotel yn Yosemite. Nei in beroerte ferliet Hill Yosemite en sette er ôf nei de Kalifornjyske kust. Hy stoar op 30 juny 1908 in Raymond (Kalifornje) en waard beïerdige op Mountain View Cemetery yn Oakland.

## Wurk
In kar:

Thomas Hill - Sugar Loaf Peak, El Dorado County.jpg|*Sugar Loaf Peak, El Dorado County* (1865)
Resting By A Stream.jpg|*Resting by a Stream* (1866)
Thomas Hill 001.jpg|*[[Mount Lafayette]] yn 'e winter* (1870)
Thomas Hill - Great Canyon of the Sierra, Yosemite.jpg|*Great Canyon of the Sierra, Yosemite* (1872)
"The Driving of the Last Spike" painted by Thomas Hill.jpg|*The Last Spike* (1881)
Thomas Hill. Muir Glacier, Alaska. Oakland Museum of California.jpg|*[[Muir Glacier]], Alaska*


## Keppelings om utens
*Thomas Hill 1829-1908
*Thomas Hill 1829-1908
*Biografy
Racine (Wiskonsin)

**Racine** is in plak (city) yn de Amerikaanske steat Wiskonsin dat bestjoerlik ûnder Racine County falt. It plak leit oan de mûning fan de Root River yn de Michiganmar.

## Demografy
By de folkstelling fan 2000 wie it ynwennertal 81.855.
Yn 2006 is it tal ynwenners troch it United States Census Bureau rûsd op 79.592, 2263 (-2.8%) leger.

## Geografy
Neffens it United States Census Bureau beslacht it plak 48,3 km², dêr't 40,2 km² lân en 8,1 km² wetter is.

## Ferneamde persoanen út Racine
* Frederic March (1897-1975), akteur
* Chi Coltrane (1948), sjongster
* Greg Graffin (1964), sjonger fan de punkrock band Bad Religion

## Stedsbannen
* Aalborg, Denemark
* Fortaleza, Brazylje
* Montélimar, Frankryk
* Ōiso, Japan
*  Bluefields (Nikaragûa)

## Keppeling om utens
Fortaleza EC

**Fortaleza** (*Offisjeel: Fortaleza Esporte Clube*), is in sportklup yn Ceará yn Brazylje. De klup waard stifte op 18 oktober 1918, yn earsten allinnich foar fuotbal.

## Ferwizing
* Offisjele webstee fan Fortaleza
Sallân

**Sallân** (Nedersaksysk: *Sallaand*; Nederlânsk: *Salland*) is in lânstreek dy't fierhinne de westlike helte fan 'e Nederlânske provinsje Oerisel omfiemet. It uterste noardwesten, de saneamde Kop fan Oerisel, heart der lykwols net ta. Yn it easten grinzget Sallân oan 'e lânstreek Twinte. De namme "Sallân" soe ûntliend wêze oan 'e Salyske Franken, in Frankyske stamme dy't yn de trêde iuw út it gebiet ferdreaun wêze soe troch de Saksen. Dy etymology is lykwols in striidpunt.

## Geografy
Sallân is in krite dy't noch altyd dominearre wurdt troch de agraryske sektor, en dêr't in protte stinzen en states (*havezaten*) te finen binne. Hoewol't de sekuere grinzen fan it gebiet wat dreech oan te jaan binne, kin oer it algemien steld wurde dat Sallân dàt diel fan 'e provinsje Oerisel beslacht, dat net ta de Regio Twinte heart, útsein de gemeente Stienwikerlân, yn it noardwesten, mar ynklusyf de gemeente Hellendoarn en de eardere gemeenten De Ham en Holten, dy't binnen de Regio Twinte falle. 

## Skiednis
Yn 'e Midsiuwen makke Sallân ûnderdiel út fan it Oerstift, in oerseesk territoarium fan it Stift Utert, dêr't ek Twinte, Stellingwerf en Drinte ta hearden. Sallân hie doe de status fan "lânskip", en wie ferdield yn 'e drostamten Sallân en Iselmuiden, it skoutamt fan Colmschate, it heechskoutamt Hasselt, de hearlikheid Salk en de stêden Dimter, Grafhorst, Gramsbergen, Hasselt, Hardenberg, Kampen, Ommen en Swol. Yn 'e sechstjinde iuw makke Drinte him los fan it Oerstift, en kaam dat lêste gebiet úteinlik as Oerisel by de Republyk fan de Feriene Nederlannen te hearren. Sûnt de foarming fan it Keninkryk fan de Nederlannen, yn 1813, falt Sallân ûnder de provinsje Oerisel.

## Bestjoer
Sallân bestiet op hjoed-de-dei út 'e folgjende gemeenten:

## Taal
Yn Sallân wurdt in Nedersaksysk dialekt sprutsen, it Sallânsk, dat him fan it Twintsk ûnderskiedt trochdat it in gruttere ynfloed fan it Hollânsk ûndergien hat. Oan 'e oare kant is it gâns minder ferhollânske as it Westfeluwsk. Yn it noardlike part fan Sallân, yn 'e omkriten fan Staphorst, Nieuwleusen, Dedemsvaart en Slagharen, wurdt gjin Sallânsk, mar Súddrintsk sprutsen.
Nadia Pariss

**Nadia Pariss** (1 jannewaris 1990), is in rêstend Amerikaansk neakenmodel en pornografysk aktrise fan mingd komôf. Hja hat ek wol gebrûk makke fan 'e artystenamme Nadia Nicole, Nadia Valdez en Nadia Paris.

## Libben en karriêre
Pariss komt út 'e steat New York, en makke yn 2011 har debút yn in pornografyske film. Neffens de *Internet Adult Film Database* (IAFD) spile hja neitiid yn in tolvetal films, û.m. foar sokke foaroansteande labels as Bang Bros, Blacks On Blondes, Brandon Iron Productions, Devil's Film, Diabolic Video, Kick Ass Pictures, Lethal Hardcore, Overboard Video en Fallout Films.

## Lichemsskaaimerken
Neffens har offisjele opjefte is Nadia Pariss 1.60 m lang, mei in gewicht fan 45 kg en in natuerlik kupmaat 32B.

## Filmografy

## Keppelings om utens
*  Biografy fan Nadia Pariss yn 'e ''Internet Movie Database''
*  Nadia Pariss yn 'e ''Internet Adult Film Database''
*  Nadia Pariss yn 'e ''Adult Film Database''
*  Nadia Pariss yn 'e ''FreeOnes''
Thomas Hill

* Thomas Hill (akteur), Amerikaansk akteur
* Thomas Hill (atleet), Amerikaansk atleet
* Thomas Hill (keunstskilder), Amerikaansk keunstskilder
Eatonton (Georgia)

**Eatonton** is in plak (city) yn de Amerikaanske steat Georgia; it heart bestjoerlik ûnder Putnam County.

De stêd waard 1809 stichte en waard ferneamd nei William Eaton, in diplomaat en generaal yn de Amerikaansk-Tripolitaanske Kriich

## Berne yn Eatonton
*Alice Walker, skriuwster en polityk aktiviste
*Peg Leg Howell (1888 - 1966), Blues-gitarist, sjonger en songwriter

## Keppelings om utens
* City of Eatonton
Skandinavysk Heechlân

It **Skandinavysk Heechlân** (Noarsk: *Skandinaviske Fjellkjede*; Sweedsk: *Skanderna*; Finsk: *Skandit*) is in berchtme dat yn it binnenlân fan it Skandinavysk Skiereilân oer in lingte fan 1.700&nbsp;km fan noard nei súd rint. It is trochinoar 320&nbsp;km breed, en beslacht dielen fan Noarwegen, Sweden en Finlân. De Noarsk-Sweedske grins is fierhinne útset by de heechste toppen fan it Skandinavysk Heechlân lâns.

It Skandinavysk Heechlân is net in tige heech berchtme, mei't de berchtoppen yn it prehistoaryske tiidrek ûnder ferskate iistiden efterinoar troch gletsjers ôfsliten binne. It heechste punt wurdt foarme troch de berch Galdhøppigen, yn súdlik Noarwegen, dy't in hichte fan 2.469&nbsp;m hat. De heechste berch oan 'e Sweedske kant is de Kebnekaise (2.104&nbsp;m), wylst yn Finlân it heechste punt de berch de Halti (1.324&nbsp;m) is. Wat noardliker oft men komt, wat leger oft it Skandinavysk Heechlân wurdt, al is it oan 'e râne fan 'e poalsirkel noch altyd 2.000&nbsp;m heech. Tsjin 'e tiid dat it de Noardkaap berikt, bestiet it lykwols út net folle mear as heuvels.

Oan 'e westkant is der in steile delgong nei de fjelden en fjorden fan 'e Noarske kust en de Atlantyske Oseaan, wylst de eastside fan it heechlân folle stadiger oergiet yn it Sweedske leechlân. It berchtme rint rûchwei yn in noard-súdrjochting, mar krommet yn it suden nei it westen ta fuort. Yn noardlik Noarwegen hat de eastkant fan it Skandinavysk Heechlân permafrost fan 500-600&nbsp;m hichte ôf, en de westkant fan 800-900&nbsp;m hichte ôf. It berchtme bestiet út Prekambryske en Paleosoyske rotsen, en makket diel út fan in stelsel fan bergen dêr't yn geologysk opsjoch it Kaledoanysk Heechlân fan Skotlân en de Appalachen yn Noard-Amearika ek ta hearre.
Olympysk Skiereilân

It **Olympysk Skiereilân** (Ingelsk: *Olympic Peninsula*) is in grut skiereilân oan 'e noardwestkust fan 'e Feriene Steaten, yn 'e steat Washington. It wurdt omjûn troch Stille Oseaan yn it westen, de Strjitte fan Juan de Fuca yn it noarden, en de Puget Sound en it Hoodkanaal yn it easten. Dy trije lêste wetters meitsje diel út fan 'e Salisjaanske See. Oan 'e súdkant sit it Olympysk Skiereilân fêst oan it fêstelân fan Washington. De metropoal Seattle leit oan 'e oare kant fan 'e Puget Sound. It grutste plak op it skiereilân sels is de stêd Port Angeles, mei mear as tsientûzen ynwenners. Oare plakken, mei tusken de tûzen en tsientûzen ynwenners, binne: Belfair, Forks, Hoquiam, Ocean Shores, Port Hadlock, Port Ludlow, Port Townsend, Sequim en Shelton.

Kaap Alava, oan 'e westkust fan it Olympysk skiereilân, is it westlikste punt fan 'e legere 48 Amerikaanske steaten, krekt sa't Kaap Flattery, ek op it skiereilân, it noardwestlikste punt is. Yn it binnenlân fan it skiereilân strekke him it Olympysk Berchtme út, mei as heechste punt de Mount Olympus. In grut diel fan it berchtme foarmet no it Olympysk Nasjonaal Park. Dy krite omfieme guon fan 'e langst ûnferkend bleaune dielen fan 'e kontinintale Feriene Steaten, oant se tusken 1898 en 1900 yn kaart brocht waarden troch Arthur Dodwell en Theodore Rixon.

Op it Olympysk Skiereilân lizze fierders sân ûnderskate Yndianereservaten:


File:Olympic Peninsula with Puget Sound by Sentinel-2, 2018-09-28 (small version).jpg|satellytfoto fan it skiereilân
File:Olympic and Kitsap Peninsula Köppen.png|Klimaatsônes op it Olympysk Skiereilân
File:Cedar Creek Abbey Island Ruby Beach.jpg|Cedar Creek en Abbey Island
File:OlympicCoastNationalMarineSanctuary.jpg|de kust fan it Olympysk Skiereilân
File:Lake Crescent spring.jpg|Lake Crescent
File:ElwhaRiverDaytime.JPG|de rivier de Elwha
File:Mount Olympus Washington.jpg|de Mount Olympus
File:Queets river.jpg|de rivier de Queets
Opper-Michigan

**Opper-Michigan** (Ingelsk: *Upper Michigan*), of it **Opper-Michigan-skiereilân** (Ingelsk: *Upper Michigan Peninsula*), is in grut skiereilân yn it gebiet fan 'e Grutte Marren, oan 'e Amerikaansk-Kanadeeske grins. It wurdt omjûn troch de Boppemar yn it noarden, de Hueronmar yn it easten en súdeasten, en de Michiganmar yn it suden, en grinzget yn it súdwesten oan 'e Amerikaanske steat Wiskonsin. Mei Neder-Michigan, dat fierder nei it súdeasten ta ynklamme leit tusken de Michiganmar en de Hueronmar, foarmet Opper-Michigan de Amerikaanske steat Michigan. De beide dielen fan 'e steat steane yn kontakt troch de Mackinac Brêge oer de smelle Strjitte fan Mackinac, dy't de Hueronmar en de Michiganmar mei-inoar ferbynt.

## Demografy
Opper-Michigan beslacht 16.377&nbsp;km², oftewol 29% fan it lânoerflak fan Michigan, mar hat mar 311.000 ynwenners (teljier 2010), wat delkomt op 3% fan 'e totale befolking fan 'e steat. It steatsbestjoer en frijwol alle steatsynstellings hawwe dan ek har sit yn Neder-Michigan. De Opper-Michiganen, dy't ek wol *Yoopers* neamd wurde (in ferbastering fan it foarheaksel *Upper*), besteane foar in grut part út 'e neikommelingen fan Frânsk-Kanadeeske, Finske, Sweedske, Kornyske en Italjaanske ymmigranten, dy't oanlutsen waarden troch it wurk yn 'e izer- en koperminen en de boskbou. It gebiet hat in sterke regionale identiteit, en der bestiet in beweging dy't al tsientallen jierren krewearret om it skiereilân fan 'e Neder-Michigan los te meitsjen sadat it in aparte Amerikaanske steat wurde kin. 

De grutste stêden fan Opper-Michigan binne Marquette, dat de ûnoffisjele haadstêd fan it gebiet is, Sault Ste. Marie, Escanaba, Menominee, Houghton en Iron Mountain. Der lizze fyftjin ûnderskate *[[county]]s* yn Opper-Michigan:

Keweenaw County omfiemet de uterste punt fan it nei it noarden ta, de Boppemar yn, útstykjende Keweenaw-skiereilân, mar ek it eilân Isle Royale, dat tichter by it Kanadeeske as it Amerikaanske fêstelân leit. De *countys* Gogebic, Ontonagon, Houghton, Keweenaw, Baraga en Marquette, dy't mei-inoar it noardwestlike diel fan Opper-Michigan foarmje, binne de iennichste *countys* yn 'e Feriene Steaten dêr't in relative mearderheid fan 'e befolking Finske foarâlden hat.

Yn Opper-Michigan lizze fierders seis ûnderskate Yndianereservaten:

## Ekonomy
It Opper-Michigan-skiereilân is in relatyf flak gebiet dat foar in grut diel oerdutsen is mei nullewâlden en dat trochkrúst wurdt troch rivieren en beken. It heechste punt fan Opper-Michigan is de Mount Arvon, mei in hichte fan 603&nbsp;m. Tusken 1890 en 1920, doe't der rûnom minen wiene en it wurk (letterlik) foar it opskeppen lei, hie it gebiet syn "gouden iuw". Sûnt binne de measte minen lykwols útdien rekke. Tsjintwurdich draait de regionale ekonomy fierhinne op 'e boskbou en it toerisme. It lân is net botte gaadlik foar lânbou, fanwegen de lange en strange winters.
Himalayamarmot

De **Himalayamarmot** (Latynske namme: *Mamota himalayana*) is in sûchdier út it skift fan 'e kjifdieren (*Rodentia*), de famylje fan 'e iikhoarntsjes (*Sciuridae*) en it skaai fan 'e marmotten (*Marmota*), dat foarkomt yn Himalaya-regio fan Súd-Aazje. Dizze soarte is wierskynlik it naust besibbe oan 'e steppemarmot, dêr't er inkeld sels wol as ûndersoarte fan beskôge wurdt. De Himalayamarmot is lykwols ek relatyf nau besibbe oan Noardamerikaanske marmottesoarten, lykas de boskmarmot.

## Fersprieding en biotoop
Himalayamarmotten komme foar yn 'e hiele krite fan 'e Himalaya, yn wide bôge dy't fan Ladach, yn noardwestlik Yndia, fia Nepal, de Yndiaaske dielsteat Sikkim en it ûnôfhinklike steatsje Bûtan nei Arunachal Pradesh, yn noardeastlik Yndia, rint. Se libje dêr op hichten dy't útinoar rinne fan 300 oant 4.800&nbsp;m boppe seenivo. Dêrnjonken komme se ek foar op dielen fan it Tibetaansk Plato. Wat har wengebiet oanbelanget, jouwe Himalayamarmotten de foarkar oan berchgreiden en steppe-eftige biotopen yn it heechberchtme.

## Uterlike skaaimerken
De Himalayamarmot kin in totale lichemslingte fan 70&nbsp;sm en in gewicht fan 9&nbsp;kg berikke. Dêrmei is er like grut as in grutte hûskat. Syn pels is brún oant dûnkerbrún oer it grutste part fan syn liif en swartich boppe op 'e kop, mei opfallende gielige plakken op 'e wangen en it boarst. Himalayamarmotten libje yn koloanjes.

## Folkloare
Undersyk troch de Frânske etnolooch Michel Peissel hat oannimlik makke dat it ferhaal oer nei goud gravende eamels, dat yn 'e fyfde iuw f.Kr. opdist waard troch de Grykske histoarikus Herodoatus, basearre wie op 'e praktyk fan pleatslike stammen op it Deosai-plato om goudstof te sykjen yn 'e bulten ierde dy't Himalayamarmotten út har ûndergrûnske hoalen útgroeven hiene.

## Status
De Himalayamarmot waard yn 1841 foar it earst wittenskiplik beskreaun troch de Britske biolooch Brian Houghton Hodgson. De soarte hat de IUCN-status fan "net bedrige", mei't er yn syn ferspriedingsgebiet noch rûnom foarkomt en om't de populaasje stabyl liket te wêzen.
Pieter Duijff

**Pieter Duijff** (Rinsumageast, 19 novimber 1957) is in Frysk taalkundige, wurdboekgearstaller, publisist en resinsint dy't wurksum is by de Fryske Akademy te Ljouwert. By syn wurk leit er him foar in wichtich part ta op it Stedsk en de ûnderdialekten dêrfan. Sa hat er yn 1998 it boek *Wurdlisten fan 'e Fryske Stedsdialekten* gearstald, en skreau er yn 2002 it boekje *Fries en Stadsfries* foar de rige *Taal in Stad en Land* fan 'e Haachske útjouwerij *[[Sdu Uitgevers]]*. Dêrnjonken wie Duijff ek ferantwurdlik foar it ta stân kommen fan it *[[Juridysk Wurdboek Nederlânsk-Frysk]]*, yn 2000, dêr't trouwens in Frysk-Nederlânske yndeks by ynsit, en hied er mei Frits van der Kuip de einredaksje fan it *[[Frysk Hânwurdboek]]*, dat yn 2008 reekaam. 

Duijff is fierders ek aktyf as kritikus fan û.m. Fryske literatuer en Fryske films. Sa hat er wurk fan skriuwers as Rink van der Velde, Trinus Riemersma, G. Willem Abma en Meindert Bijlsma resinsearre, en teffens de útjeften fan 'e Kristlik Fryske Folksbibleteek yn it algemien. Faak giet it datoangeande by Duijff likefolle of mear oer it taalgebrûk as oer de literêre wearde fan it oangeande wurk. Duijff beheint himsels ek net ta modern wurk, mar hat bygelyks yn 1993 ek in skôging skreaun oer *De Hoara's fan Hastings*, fan Simke Kloosterman (1876-1938).

## Wurk
* 1988 – *Resinsje en Literatueropfetting: In Undersyk nei de Literatueropfetting fan Tiny Mulder* (skripsje NHL)
* 1998 – *Wurdlisten fan 'e Fryske Stedsdialekten*
* 2000 – *Marten Posthumus Tekenet de Geast: Rinsumageast yn 'e Tritiger en Fjirtiger Jierren* (tekst en tekenings: Marten Posthumus; red. Pieter Duijff)
* 2000 – *Juridisch Woordenboek Nederlands-Fries – Juridysk Wurdboek Nederlânsk-Frysk*
* 2002 – *Fries en Stadsfries*
* 2008 – *[[Frysk Hânwurdboek]]* (einred., mei Frits van der Kuip)
Tuskenklasse

In **tuskenklasse** (Latyn: *infraclassis*) is in taksonomyske rang dy't tusken in stamme en in klasse yn sit. Dit is net ien fan 'e haadrangen fan 'e taksonomy, mar in takson dat brûkt wurdt as helpmiddel foar fierdere yndieling fan stammen.

## Sjoch ek
* Taksonomy
* Takson
Synapsiden

De **synapsiden** (wittenskiplike namme: *Synapsida*) foarmje in taksonomyske groep binnen it ûnderryk fan 'e echte dieren (*Metazoa*), de boppestamme fan 'e nijmûnigen (*Deuterostomata*), de stamme fan 'e rêchstringdieren (*Chordata*), de ûnderstamme fan 'e wringedieren (*Vertebrata*), de tuskenstamme fan 'e kaakdieren (*Gnathostomata*) en de boppeklasse fan 'e fjouwerpoatigen (*Tetrapoda*). Dizze taksonomyske groep wurdt ynformeel ek wol oantsjutten as de "sûchdiereftige reptilen", en omfiemet de sûchdieren (*Mammalia*) en alle oare bisten dy't nauwer oan 'e sûchdieren besibbe binne as oan oare groepen fjouwerpoatigen. De sûchdieren binne dus út 'e synapsiden fuortkommen, en foarmje hjoed de dei de iennichste oerlibjende groep synapsiden.

## Skaaimerken
Synapsiden kinne maklik ûnderskaat wurde fan oare fjouwerpoatigen trochdat hja mar ien ûnderste sliepfinster hawwe, in iepening leech yn 'e plasse efter elts each, wat de groei fan in bientige râne ûnder elts fan 'e eagen feroarsake; dêrfandinne de namme *Synapsida*, dat Gryksk is foar "fergroeide bôge". Primitive synapsiden wurde ornaris pelykosauriërs neamd, wylst mear ûntwikkele leden fan dizze groep oantsjut wurde as terapsiden. Hoewol't se gauris "sûchdiereftige reptilen" neamd wurde, hawwe se allegear folle mear gemien mei sûchdieren as mei reptilen, dat eins soe "reptyleftige sûchdieren" in bettere beneaming wêze.

## Untwikkeling
De synapsiden ûntwikkelen har sa'n 324 miljoen jier lyn, yn it lette Karboan. In sustergroep waard foarme troch de sauropsiden (*Sauropsida*), dêr't letter de fûgels en reptilen út fuortkamen. Yn it Perm (299-251 miljoen jier lyn) wiene de synapsiden de grutste op lân libjende wringedieren, mar se waarden swier troffen troch it massale Permysk-Triassysk Utstjerren. Neitiid wiene de archosauriërs de grutste en meast foarkommende lânwringedieren. Der wiene net in protte net-sûchdiereftige synapsiden dy't it Trias oerlibben, hoewol't guon taaie folhâlders trochsetten oant yn it Kryt. Mar om't de sûchdieren ek ta de synapsiden hearre, kin steld wurde dat de synapsiden as groep ek hjoed de dei noch sa libben as in hert binne en sûnt it Kryteftich-Paleogeen Utstjerren teffens op 'e nij de grutste lânwringedieren omfiemje.
Carel Jacobus Behr

**Carel Jacobus Behr** (De Haach, 9 july 1812 - dêre, 11 novimber 1895) wie in Nederlandsk keunstskilder, akwarellist en tekener. 

Behr wie in learling fan Bartholomeus Johannes fan Hove. Hy skilderde benammentlik stedsgesichten, sjenrestikken en portretten. Yn 1837 waard er lid fan de Keninklike Akademy yn Amsterdam.

## Galery

Ofbyld:Carel Jacobus Behr, De Korte Lombardstraat, 1828.jpg|Carel Jacobus Behr, *De Korte Lombardstraat* (1828) yn De Haach
File:Carel Jacobus Behr, A view of the townhall, The Hague, with numerous figures in a street.jpg|Stedhûs De Haach (1836)
File:Carel Johannes Behr, Gezicht op het Stadhuis van Leiden.jpg|Stedhûs Leien
File:Stadswal met kruitmagazijn Rijksmuseum SK-A-1006.jpeg|Stedswâl mei krûdmagazyn
File:Carel Jacobus Behr, Daily activities along the Paviljoensgracht with the St. Jacobskerk in the distance, The Hague.jpg|Paviljoensgreft mei de Sint-Jacobstsjerke yn de fierte, De Haach
Jacobus Canter Visscher

**Jacobus Canter Visscher** (Dokkum, 10 desimber 1692 - Batavia, 28 desimber 1735) wie in soan fan in dokter út Dokkum, in arminiaan, en learaar oan de Latynske skoalle yn Harns.

## Biografy
Jacobus studearre oan de Universiteit fan Frjentsjer en Leien. Yn 1715 die er predikantseksamen yn Schiedam om útstjoerd te wurden nei de East. Hy sette ôf út Westvoorn wei, reizge oer Kaap de Goeie Hope nei Batavia en besocht Padang, op de westkust fan Sumatra, dêr't er ferskate ierdskoddings meimakke.

Canter Visscher arrivearre yn 1717 yn Cochin, op de Malabarkust, no Kerala. De Nederlanners fierden dêr oarloch tsjin de samoryn fan Kalikut. Yn de Fransiskustsjerke fan de VOC-festing dêre soe er seis jier as predikant stean. De gemeente hie 46 lidmaten. Canter Visscher learde himsels Portugeesk.

Yndertiid wennen dêr sa'n 2.000 minsken; de helte wie slaaf. De huzen wien boud fan lateryt. Canter Visscher beskreau brahmanen en de neifolgers fan Sint Tomas. In hiele protte minsken hiene te lijen fan elefantiasis.

Jan Huygen fan Linschoten wie de earste Nederlanner dy't Cochin besocht. Syn opfolgers wiene Rijklof fan Goens en Hindrik Adriaan fan Rheede oant Drakenstein, in bekend botanikus en skriuwer fan de *Malabaarsche Cruythof*. 

It lânskip dêre like op it Nederlânske, egaal en sompich, mar mei kokospalmen. De measte kokosmatten, piper, kardemom, gielwoartel en sisaltou komme út dy kriten. 

Canter Visscher hie in soad niget oan de Malabaarske kultuer, dêr't er 37 brieven oer oan syn âlden yn Harns skreau, mar ek keaplju, bankiers, militêren en wittenskippers hiene syn omtinken. It libben yn Cochin wie los, frij en fier fan it tafersjoch fan de tsjerkeried fan Batavia. Yn 1724 ferfear er nei Batavia en krige in oanstelling by de Portugeeske gemeente om de Mardikers te betsjinjen. 

Nei syn ferstjerren waarden de ôfskriften fan syn brieven troch syn twa soannen nei Nederlân oerbrocht, dêr't se 1743 útjûn waarden troch harren omke Cornelis, predikant yn Penjum. 2008 binne de brieven yn hjoeddeisk Nederlânsk publisearre. Yn 1862 ferskynde in Ingelske oersetting en 2005 is der ek in fertaling yn it Malayalam útjûn. 

## Sjoch ek
* Adrianus Canter Visscher, Jacobus syn jongere broer.
Organyske arsjitektuer

**Organyske arsjitektuer** is in streaming yn de arsjitektuer dy't om 1900 hinne opgong makke. De streaming ûntstie út in sykjen nei in nije 'styl' dy't yn de eigen tiid passe moast, sûnder it brûken fan stylkenmerken út it ferline. Teffens besiket de organyske arsjitektuer in oplossing te jaan foar de sterke yndustrialisearring en it brûken fan nije materialen. Al sûnt de santiger jierren hat de organyske arsjitektuer in soad omtinken foar duorsummens en leefberens.

Wichtige grûnlizzers fan de organyske arsjitektuer binne Antoni Gaudí, Friedensreich Hundertwasser, Rudolf Steiner, Frank Lloyd Wright, Imre Makovecz en Louis Sullivan.

Organyske arsjitektuer hat gjin mienskiplike skaaimerken oan 'e bûtenkant, omdat it yn organyske arsjitektuer om in manear fan wurkjen en efterlizzende prisipes giet, yn stee fan in yn 't foar bepaald byld. Organyske arsjitektuer wurdt dêrom hast nea as in gearhingjende boustyl beskreaun.

Ien fan de útgongspunten is dat de funksje de foarm bepaalt, wat ek wol *[[Form Follows Function]]* (FFF) neamd wurdt. 

Foarbylden fan organyske arsjitektuer:
*Fallingwater yn Mill Runn, Pennsylvania
* De Sagrada Família yn Barcelona (Spanje)
*It Goetheanum yn Dornach (Switserlân)
*It Gasunygebou yn Grins
*It haadkantoar fan ING Bank yn Amsterdam
*It Museum De Buitenplaats yn Eelde
*Wenwyk Waterakkers-Lunetten yn Heemskerk

## Ferneamde arsjitekten fan dizze boustyl
* Frank Lloyd Wright (1867–1959)
* Lloyd Wright (Frank Lloyd Wright, Jr.) (1890-1978)
* Alvar Aalto
* Antoni Gaudi
* Hugo Häring
* Hans Scharoun
* John Lautner
* Bruce Goff
* Eero Saarinen
* Louis Sullivan
* Vittorio Giorgini (1925–2010)
* Eric Lloyd Wright (1929)
*Eugene Pandala
* Arthur Dyson
* Nari Gandhi
* Kendrick Bangs Kellogg (1934)
* Gustav Stickley
* Rudolf Steiner
* Hundertwasser
* Anton Alberts
* Laurie Baker
* Claude Bragdon
* Douglas Cardinal
* Nancy Copley
* Neville Gruzman
* Imre Makovecz
* Javier Senosiain
* Ivan Taslimson
* Bruno Zevi
* Toyo Ito

## Literatuer
* *Organische architectuur*, Pieter van der Ree, 2000, Zeist, útjouwerij Vrij Geestesleven.

## Keppeling om utens
* Organyske arsjitektuer op architectenweb.nl
Andreas Grendel

**Andreas Grendel(s)** (Ljouwert, 12 augustus 1753 - dêre, 6 desimber 1812)  wie in skilder fan sjenre- en histoarjestikken.

Grendel wurke yn Ljouwert fan ûngefear 1768 oant 1794; dêrnei wie er nearne mear te finen. Der binne mar in hantsjefol skilderijen fan him bekend.

Op 17 novimber 1776 boaske er yn Ljouwert oan Anna Rood en op op 29 oktober 1786 foar de twadde kear mei Pietje Piers Beket. 

## Wurk
* 1781 - *Winkelinterieur*
* 1791 - *Aanbidding der herders*
* 1793 - *Salomo's oordeel*
Karolina's

De **Karolina's** is in namme dêr't de Amerikaanske steaten Noard-Karolina en Súd-Karolina ûnder beflapt wurde. Histoarysk wie it in oantsjutting foar de provinsje Karolina, dy't yn it iere koloniale tiidrek bestie, fan 1663 oant 1710, foarôfgeande oan 'e opspjalting fan it gebiet yn 'e aparte koloanjes Noard- en Súd-Karolina om 1729 hinne. De term wurdt noch altiten wol brûkt om 'e mienskiplike kultuer, sosjology, ekonomy, etnysk erfskip, geografy en floara en fauna fan 'e beide steaten oan te jaan, of gewoan as in ôfkoarting sadat men se net beide hoecht op te neamen.

De namme "Karolina" is ûntliend oan 'e ferneaming nei de Ingelske kening Karel I. Noard- en Súd-Karolina hawwe tegearre in befolking fan likernôch 14,6 miljoen minsken (2013) op in mienskiplik oerflak fan sa'n 86.000 km², wat in befolkingstichtens fan likernôch 66 minsken de km² opsmyt. It grutste plak yn 'e Karolina's is de stêd Charlotte, yn Noard-Karolina, folge troch Raleigh, ek yn Noard-Karolina, en dan Greenville, yn Súd-Karolina. De befolking bestiet foar it grutste part út blanken en Afro-Amerikanen. De grutste Yndianestammen yn 'e Karolina's binne de Lumby Stamme fan Noard-Karolina, út súdeastlik Noard-Karolina, mei 55.000 leden, en de Eastlike Troep fan Sjeroky Yndianen, út westlik Noard-Karolina, dy't sa'n 13.000 leden telt.

Histoarysk en kultureel sjoen meitsje de Karolina's diel út fan it gruttere gebiet fan it Amerikaanske Suden. Dy krite waard fan âlds karakterisearre troch grutte katoen- en tabaksplantaazjes en it behâld fan it ynstitút fan 'e slavernij doe't dat yn 'e noardlike steaten al in heale iuw ôfskaft wie. Yn 'e Amerikaanske Boargeroarloch besocht it Suden him tusken 1861 en 1865 fan 'e Feriene Steaten ôf te skieden ûnder de namme fan 'e Konfederearre Steaten fan Amearika (of koartwei "de Konfederaasje"). Dêrby naam Súd-Karolina, dat nei it steatsembleem op syn flagge ek wol de Dwerchpalmsteat neamd wurdt, it foartou, mei de Besjitting fan Fort Sumter, yn 'e haven fan Charleston, op 12 april 1861.

Yn 'e tweintichste en ienentweintichste iuw is fral Súd-Karolina ien fan 'e konservatyfste, men soe sels sizze kinne reäksjonêrste, Amerikaanske steaten bleaun. Sa wie it de iennichste Amerikaanske steat dêr't it oant fier yn 'e twadde helte fan 'e tweintichste iuw ûnmooglik wie om te skieden, en noch altyd bestiet in grut part fan 'e Súdkarolynske befolking út fûnemintalistyske kristenen. Noard-Karolina, dêrfoaroer, waard lange tiid beskôge as de meast progressive steat fan it Suden, al kin dat tsjintwurdich net mear sein wurde. Lykwols binne de beide Karolina's yn polityk opsjoch de beide meast opinoar lykjende fan alle Amerikaanske steaten.
Panhandle fan Floarida

De **Panhandle fan Floarida** (Ingelsk: *Florida Panhandle*), letterlik it "Panhânsel fan Floarida", is in ynformele en ûnoffisjele, mar faak brûkte beneaming foar it útstykjende noardwestlike diel fan 'e Amerikaanske steat Floarida. It is in stripe lân fan rûchwei 320&nbsp;km lang fan east nei west en 80-160&nbsp;km breed fan noard nei súd. It wurdt omjûn troch de steat Alabama yn it westen en noardwesten, de steat Georgia yn it noarden en noardeasten, de Golf fan Meksiko yn it suden en de it skiereilân fan Floarida yn it easten. De nammen **West-Floarida** en **Noardwest-Floarida** binne tsjintwurdich frijwol synonym mei de *Panhandle*, hoewol't West-Floarida histoarysk in Britske (1763-1783) en letter Spaanske (1783-1821) koloanje wie, dy't behalven de hjoeddeistige Panhandle fan Floarida ek de súdlike dielen omfieme fan wat no de steaten Alabama en Mississippy binne, en dêropta noch it uterste súdeasten fan Louisiana.

Krekt sa't dat it gefal is mei de oare acht Amerikaanske steaten dy't *[[panhandle]]s* hawwe, is de geografyske betsjutting fan it begryp Panhandle fan Floarida ûnsekuer en oprekber. Lykwols kin steld wurde dat mei dizze term yn 'e regel ferwiisd wurdt nei de tsien countys fan Floarida dy't bewesten de rivier de Apalachicola lizze. Net inkeld om't dat in natuerlike grins is, mar ek mei't dat de histoaryske grins tusken de koloanjes West- en East-Floarida wie. Dêrby lizze de *countys* bewesten de Apalachicola yn 'e Sintrale Tiidsône (útsein Gulf County, dat troch de tiidgrins yn twaen snien wurdt), wylst de rest fan Floarida ta de Eastlike Tiidsône heart. Soms wurde lykwols ek ien, mear of allegear fan 'e acht *countys* dy't drekt eastlik fan 'e Apalachicola lizze, ta de *Panhandle* rekkene.

De Panhandle fan Floarida hat in totale befolking fan rom 1,4 miljoen minsken (teljier 2010). De grutste stêd yn it gebiet is Tallahassee, de haadstêd fan Floarida, mei goed 181.000 ynwenners (2010). Histoarysk stipet de ekonomy fan it gebiet swier op lânbou, boskbou en de dêrmei mank geande papieryndustry. Op it mêd fan 'e lânbou waard der tradisjoneel fral dien oan katoen- en tabaksbou. De tylt fan sitrusfruchten, lykas op it skiereilân fan Floarida, hat yn 'e *Panhandle* nea foet oan 'e grûn krigen, mei't de winters der te strang binne. De haven fan Pensacola is it wichtichste yn- en útfierpunt fan 'e *Panhandle*, wêrby't Panama City it twadde plak ynnimt. Oan 'e kust wurdt ek wol dien oan skipsbou en fiskerij. Sûnt de Twadde Wrâldoarloch is de regionale ekonomy sterk groeit troch de fêstiging fan ferskate Amerikaanske militêre bases yn it gebiet, en teffens troch de opkomst fan it toerisme.
Kamtsjatka

## Geografy
* it Kamtsjatka-skiereilân, in grut Russysk skiereilân yn it uterste easten fan Sibearje
* Kamtsjatka (oblast), in eardere provinsje (*oblast*) fan 'e Russyske Federaasje
* Kamtsjatka (territoarium), in territoarium (*krai*) fan 'e Russyske Federaasje (sûnt 2007)
* Kamtsjatka (rivier), in rivier op it Kamtsjatka-skiereilân
* Kamtsjatka-berchtme, in berchtme op it Kamtsjatka-skiereilân
* Kamtsjatkastrjitte, in see-ingte yn 'e Beringsee

## Oar
* Kamtsjatkawodka, in merk goedkeape wodka út 'e Amerikaanske steat Kentucky
* ''Kamchatka'' (band), in Sweedske rockband
Kortney Kane

**Kortney Kane**, echte namme: **Hannah Kingry** (31 july 1986), is in Amerikaansk neakenmodel en pornografysk aktrise, wa har artystenamme oft ek wol misstavere wurdt as Courtney Kane of Kourtney Kane. Neffens har offisjele opjefte is se 1.65 m, mei in gewicht fan 48 kg en kupmaat 32DD, dêr't se oan kommen is troch in boarstfergruttingsoperaasje te ûndergean.

## Libben en karriêre
Kortney Kane waard yn 1986 berne yn 'e steat Súd-Karolina, yn it Amerikaanske Suden. Har earste baantsje wie as skjinmakster op in priveeskoalle, doe't se fjirtjin jier wie. Neffens eigen sizzen hie se datselde jiers har earste seksuële ûnderfining. Net lang nei't se mearderjierrich wurden wie, ferfear se nei de steat Kalifornje, oan 'e Amerikaanske westkust. Dêr wurke hja earst as barkeepster yn in stripklub, ear't hja úteinlik yn 2009 behelle rekke yn 'e pornoyndustry.

Kane makke har debút yn in pornografyske film yn 2010, doe't se 25 jier wie. Neffens de Internet Adult Film Database (IAFD) hat se sûnt yn likernôch 120 pornofilms spile, û.m. foar sokke foaroansteande Amerikaanske labels as *[[Pure Play Media]]*, *[[Adam & Eve (bedriuw)|Adam & Eve]]*, *[[Third Degree Films]]*, *[[Digital Playground]]*, *[[Wicked Pictures]]*, *[[Digital Sin]]*, *[[Zero Tolerance (filmstudio)|Zero Tolerance]]*, *[[Penthouse (fideolabel)|Penthouse]]*, *[[Jules Jordan Video]]*, *[[Evil Angel (filmstudio)|Evil Angel]]*, *[[Red Light District]]*, *[[Devil's Film]]* en *[[Vivid Entertainment]]*. Dêrnjonken hat se ek foar ferskate Jeropeeske studio's wurke, wêrûnder it Sweedske *[[Private (filmstudio)|Private]]* en it Dútske *[[Magmafilm]]*. En ek hat Kane in protte wurke foar pornosites as *[[Brazzers]]*, *[[Muffia]]* en *PornPros*. Yn 2013 waard se nominearre foar in *[[AVN Award]]* (de *[[Oskar]]* fan 'e pornowrâld).

Njonken har aktearwurk posearret Kane ek as neakenmodel foar in ferskaat oan neakenblêden. Yn 2013 stie se op dy manear as Miss Oktober yn 'e Amerikaanske edysje fan 'e *[[Penthouse (tydskrift)|Penthouse]]*. Kourtney Kane wennet op 't heden (2014) yn Los Angeles.

## Prizen en nominaasjes

## Keppelings om utens
* Offisjele webside fan Kortney Kane
* Biografy en filmografy fan Kortney Kane yn 'e ''Internet Movie Database'' (IMDb)
* Biografyske gegevens en filmografy fan Kortney Kane yn 'e ''Internet Adult Film Database'' (IAFD)
Saysa Ferraz

**Saysa Ferraz** (16 augustus 1982), is in rêstend Brazyljaansk pornografysk aktrise fan Afro-Brazyljaansk komôf, dy't berne is yn Rio de Janêro, yn steat Rio de Janêro.
Kamtsjatkamarmot

De **Kamtsjatkamarmot** (Latynske namme: *Marmota camtschatica*) is in sûchdier út it skift fan 'e kjifdieren (*Rodentia*), de famylje fan 'e iikhoarntsjes (*Sciuridae*) en it skaai fan 'e marmotten (*Marmota*), dat lânseigen is op it Kamtsjatka-skiereilân, yn it uterste easten fan Sibearje. Dizze soarte waard yn 1811 foar it earst wittenskiplik beskreaun troch de Dútske soölooch Peter Simon Pallas.

De Kamtsjatkamarmot ûnderskiedt him fan oare soarten marmotten troch syn tekening: hy hat in gielige bealch en in grize rêch, mar de pels boppe op syn kop is swart. Dêrfandinne syn Ingelske namme: *black-capped marmot*, "swartpetmarmot". De Kamtsjatkamarmot hat de IUCN-status fan "net bedrige", mei't er yn syn ferspriedingsgebiet noch rûnom foarkomt en om't de populaasje stabyl liket te wêzen.
Demerara (rivier)

**Demerara** is in rivier yn it easten fan Guyana en is sa'n 346 km lang. De rivier ûntspringt yn it tropysk reinwâld en mûnet út yn de Atlantyske Oseaan.

De haadstêd Georgetown, leit op de lofterigge fan de rivier. De rivier is ien fan de wichtichste ferkearsieren fan it lân en is oant 245 streamop befarber. De eilannen Inver, Borselem en Biesen lizze 18 oant 25 km fan de mûning ôf. Borselem (*Borsele*) wie ea it plak dêr't it haadplak fan de Nederlânske koloanje Demerary lei.
Georgetown (Guyana)

**Georgetown** is de haadstêd fan it Súd-Amearikaanske lân Guyana. De stêd leit oan de Atlantyske Oseaan oan de mûning fan de rivier Demerara.

Fia de haven fan Georgetown wurdt ûnder oaren goud, sûker, rys en bauksyt útfierd.  Georgetown hat in universteit, *UG University of Guyana*. Yn it stedsdiel Bourda, dêr't ek it krikket-stadion leit, is it *Guyana Zoological Park* festige, dat 1 jannewaris 1952 iepene waard. Fanâlds hie de stêd meast houten gebouwen; dêr binne noch moaie eksimplaren fan oer.

## Skiednis
Op it elantsje Borselen yn de rivier Demerary wie al in Nederlânske delsetting, haadplak fan de koloanje. Under de Ingelsen waard in oare delsetting stifte yn 1781, lizzend tusken de plantaazjes *Werk-en-rust* en *Vlissingen*.
Georgetown is fierder ûntwikkele ûnder de Frânske besetting fan de koloanje Essequibo en Demerara, fan 1781 oant 1784, en hjitte doe *Longchamps*. Nei it weromjaan fan de koloanje oan de Nederlanners waard de stêd omdoopt yn *Stabroek*, nei Nicolaes Geelvinck (1732 — 1787), Hear fan Stabroek, dy't opperbewâldhawwer fan de West-Yndyske Kompanjy wie.
De koloanje Essequibo en Demerara waard fan 1796 oant 1802 en letter fan 1803 oant 1814 beset troch Britske troepen. Yn 1812 krige de stêd de namme dy't se no hat, Georgetown, neamd nei de Britske kening George III. Yn 1814 waarden de koloniën offisjeel oerdroegen oan it Feriene Keninkryk.

Yn it Georgetown fan no binne noch ferwizingen nei de eardere Flaamske nammen te finen. Sa hjit de grutte merk by de haven *Stabroek Market*, en is der in deiblêd *The Stabroek News*.


Ofbyld:Cottage of city Georgetown.jpg|*Victora gerjochtsgebou*
Ofbyld:Dwelling in city.jpg|*Houten went út de koloniale tiid*
Ofbyld:Stabroek Market Clock by Khirsah1.jpg|*Stabroekmerke*
Ofbyld:Laluni St panorama.jpg|*Lalunistrjitte*


## Berne yn Georgetown
* Chris Brasher (21 augustus 1928), Britsk hurdrinner
Onno Reint Alberda van Ekenstein

**Onno Reint Alberda van Ekenstein** (Grins, 3 febrewaris 1752 – Tjamsweer 21 oktober 1821) wie in Nederlânsk jonkhear, bestjoerder en politikus. 

## Libben
Onno Alberda van Ekenstein wie in soan fan Onno Joost Alberda van Ekenstein en Anna Maria Hora. Syn karriêre sette út ein mei it lidmaatskip fan de Kommitearre Rieden. Dêrnei wie er lid fan de provinsjale Rekkenkeamer fan Grinslân en fan 1784 oant 1795 fan de Deputearre Steaten fan Grinslân, siet ek yn de Generaliteitsrekkenkeamer. Fan 2 maaie 1814 oant 1 septimber 1815 hie Alberda van Ekenstein in sit yn de Steaten-Generaal fan de Feriene Nederlannen en fan 21 septimber 1815 oant 21 oktober 1821 wie er lid fan de Eerste Keamer fan de Steaten-Generaal. 

Alberda van Ekenstein boaske 3 july 1772 oan Maria Albertina fan Berchuys. Sy krigen acht bern, ûnder oaren Willem Alberda van Ekenstein (1792-1869). De húshâlding wenne op hûs Ekenstein yn Tjamsweer. Hy wie in skoanheit fan Antoon Anne van Andringa de Kempenaer en pake fan Tjaard Anne Marius Albert van Andringa de Kempenaer.

## Njonkenfunksjes
* Lid fan it Kolleezje fan Kuratoaren fan de Hegeskoalle Grins, fan 1780 oant 1795
* Lid fan de Ridderskip fan Grinslân, fan 1814 oant 1821

## Underskieding
* Ridder yn de Oarder fan de Nederlânske Liuw
Linden (Guyana)

**Linden** is in stêd yn Guyana; it is it haadplak fan de regio Boppe Demerara-Berbice.
Linden hie 29.502 ynwenners by de folkstelling fan 2002 en is nei de haadstêd Georgetown de grutste stêd fan it lân. De stêd is mei in autodyk en de rivier de Demerara mei Georgetown ferbûn.

Yn de omkriten fan Linden sit in soad bauksyt dat middels deibou wûn (60 oant 90 m djip) wurdt en yn in tichteby lizzend yndustrykompleks ferwurke wurdt. De smoarge reek dy't by it bewurkjen frijkomt is in grutte belêsting foar it miljeu en de befolking dêre. 

Yn 1946 krige Linden de *Mackenzie High School*.

## Demografy
Panhandle fan Teksas

De **Panhandle fan Teksas** of de **Teksaanske Panhandle** (Ingelsk: *Texas Panhandle*), it "Panhânsel fan Teksas", is in ynformele en ûnoffisjele, mar faak brûkte beneaming foar de *[[panhandle]]* of it útstykjende noardlike diel fan 'e Amerikaanske steat Teksas. It beslacht de 26 noardlikste countys fan 'e steat, mar it wurdt net ta de krite Noard-Teksas rekkene, dy't fierder nei it súdeasten ta leit. De Panhandle fan Teksas moat net betize wurde mei de *[[Oklahoma Panhandle]]*, dêr't dizze krite yn it noarden oan grinzget.

## Geografy
De Panhandle fan Teksas omfiemet neffens de measte definysjes de 26 noardlikste countys fan 'e steat Teksas. Der is lykwols in alternative definysje dy't ek in gebiet besuden dy 26 countys derta rekkenet. Dêrby leit de súdgrins fan 'e *Panhandle* dan op 'e tinkbyldige line fan 'e súdwestlike hoeke fan Oklahoma nei de súdeastlike hoeke fan Nij-Meksiko. Yn dit artikel sil lykwols fierders de inge betsjutting oanholden wurde, wêrby't it inkeld om 'e 26 noardlike countys giet.

Yn dy betsjutting beslacht de Panhandle fan Teksas in gebiet fan 66.884&nbsp;km², wat delkomt op krapoan 10% fan it oerflak fan 'e steat Teksas. Yn it easten grinzget de Panhandle fan Teksas op 100° westerlingte oan 'e steat Oklahoma, yn it noarden op 36,3° noarderbreedte oan 'e *[[Oklahoma Panhandle]]*, en yn it westen op 103° westerlingte oan Nij-Meksiko. Yn it suden sit it fêst oan 'e rest fan Teksas. It gebiet heart ta de saneamde "hege prêrjes". It heechste punt leit op 1.440&nbsp;m, en it leechste op 474&nbsp;m. Oer it algemien is it gebiet, dat ta de Llano Estacado-heechflakte heart, tige flak, mei as grutste útsûndering de Palo Duro Canyon, it op ien nei grutste ravyn yn 'e Feriene Steaten, besuden Amarillo. De Panhandle fan Teksas is ien fan 'e fluchst groeiende wynenerzjyprodusearjende regio's yn 'e Feriene Steaten, fanwegen de hurde wyn dy't der hast altyd stiet.

De 26 noardlikste countys fan Teksas, dy't de *Panhandle* foarmje, binne:

## Demografy
Neffens gegevens fan 'e Amerikaanske folkstelling fan 2010 hie de Panhandle fan Teksas doe likernôch 428.000 ynwenners, wat delkomt op 1,7% fan 'e befolking fan Teksas. Dêrmei hat it gebiet 6,4 ynwenners de km². De stêd Amarillo is fierwei it grutste plak yn 'e krite. Oare gruttere plakken binne Borger, Canyon, Dumas, Hereford en Pampa. Wat de etnyske opbou fan 'e befolking fan 'e *Panhandle* oangiet, dy wie yn 2000 sa: 68,9% blanken; 23,8% Latino's; 4,6% swarten; 2,7% oaren of fan mingd etnysk komôf. Dêrby joech 92,3% fan 'e ynwenners oan dat se yn 'e *Panhandle* berne wiene. Fierders wie 13,2% 65 jier of âlder, wylst 27,8% fan 'e befolking ûnder de 18 wie.